Materiál na rokovanie pre Mestské zastupiteľstvo v Žiline

ROKOVACÍ  PORIADOK  
MESTSKÉHO ZASTUPITEĽSTVA V ŽILINE

Materiál obsahuje:
1.	Návrh na uznesenie
2.	Dôvodová správa
3.	Materiál – Rokovací poriadok Mestského zastupiteľstva v Žiline

Predkladá:    	Ivan Harman
                    	 primátor mesta 

Vypracovala:  JUDr. Elena Krausová
                       vedúca odboru organizačného a vnútornej správy

V Žiline dňa 07.01.2009
NÁVRH NA UZNESENIE MESTSKÉHO ZASTUPITEĽSTVA V ŽILINE 

Uznesenie č. __/2009

Mestské zastupiteľstvo v Žiline

I.	schvaľuje 

1.	Rokovací poriadok Mestského zastupiteľstva v Žiline

Dôvodová správa

Rokovací poriadok Mestského zastupiteľstva v Žiline sa vydáva na základe ustanovení § 11 ods. 4 písm. k) zákona SNR č. 369/1990 Zb. o obecnom zriadení v znení neskorších predpisov.  Predkladaný rokovací poriadok je dôležitou  normou upravujúcou správanie sa volených orgánov samosprávy a zodpovedných osôb pri príprave, organizácií a rozhodovaní  mestského zastupiteľstva. 
Cieľom rokovacieho poriadku  je stanoviť postup a rozdelenie úloh pri príprave programu rokovaní mestského zastupiteľstva, spracovávaní, obsahu a  doručovaní materiálov určených na prerokovanie a rozhodnutie, určiť spôsob efektívneho rokovania a vedenia diskusie ako aj zabezpečenia informovanosti verejnosti a  vykonávania rozhodnutí mestského zastupiteľstva.
Platný Rokovací poriadok mestského zastupiteľstva v Žiline bol prijatý ešte v roku 1994 a v znení zmien a doplnkov sa ním doposiaľ riadi mestské zastupiteľstvo.
V priebehu tejto doby došlo k niektorým legislatívnym zmenám ako aj k praktickým opatreniam, ktoré nie sú v rokovacom poriadku riešené, a preto bolo potrebné s prihliadnutím k týmto skutočnostiam ako aj novým podnetom pristúpiť k príprave nového rokovacieho poriadku mestského zastupiteľstva v Žiline s účinnosťou odo dňa jeho schválenia.
Návrh Rokovacieho poriadku Mestského zastupiteľstva v Žiline bol predložený na prerokovanie všetkým komisiám mestského zastupiteľstva ako i Mestskej rade v Žiline. Pripomienky vznesené komisiami i Mestskou radou v Žiline boli zapracované a sú súčasťou predloženého návrhu.
Predkladaný návrh je v súlade s Ústavou Slovenskej republiky, zákonom o obecnom zriadení ako i inými všeobecne záväznými právnymi predpismi platnými v Slovenskej republike a je fiškálne neutrálny.

ROKOVACÍ PORIADOK
MESTSKÉHO ZASTUPITEĽSTVA V ŽILINE

ČASŤ PRVÁ
VŠEOBECNÉ USTANOVENIA

Článok 1
Úvodné ustanovenia
Tento rokovací poriadok upravuje pravidlá rokovania Mestského zastupiteľstva v Žiline (ďalej len „mestské zastupiteľstvo“), najmä prípravu a obsah rokovania, prípravu materiálov a podkladov na rokovanie, spôsob uznášania sa, prijímania všeobecne záväzných nariadení mesta (ďalej len „VZN“) a uznesení mestského zastupiteľstva (ďalej len „uznesenia“) ďalších rozhodnutí, spôsob kontroly ich plnenia a zabezpečovania úloh týkajúcich sa samosprávy.

Článok 2
Pôsobnosť mestského zastupiteľstva
Mestské zastupiteľstvo vykonáva svoju pôsobnosť v súlade s platnou právnou úpravou. 

ČASŤ DRUHÁ
ZASADNUTIE MESTSKÉHO ZASTUPITEĽSTVA

Článok 3
Zvolávanie zasadnutí mestského zastupiteľstva

1.	Zasadnutia mestského zastupiteľstva zvoláva primátor mesta oznámením a zverejnením návrhu programu a termínu zasadnutia mestského zastupiteľstva na úradnej tabuli mesta a odoslaním pozvánky poslancom mestského zastupiteľstva. Zasadnutie mestského zastupiteľstva možno uskutočniť aj vtedy, ak ho primátor mesta nezvolá. V takom prípade ho môže zvolať zástupca primátora alebo iný poslanec mestského zastupiteľstva (ďalej len poslanec“)  poverený mestským zastupiteľstvom.

2.	Primátor mesta zvoláva zasadnutia mestského zastupiteľstva
a)	do 30 dní od vykonania volieb do orgánov samosprávy obcí (ďalej len „prvé zasadnutie mestského zastupiteľstva“),
b)	v zmysle schváleného harmonogramu práce mestského zastupiteľstva, najmenej však raz za dva mesiace (ďalej len „riadne zasadnutie mestského zastupiteľstva“),
c)	ak o to požiada aspoň tretina poslancov a to do 10 dní od doručenia žiadosti na jeho konanie, ak žiadosť neobsahuje iný termín,
d)	v prípade petície skupiny obyvateľov mesta aspoň 30 % oprávnených voličov,
e)	na prerokovanie mimoriadnych dôležitých záležitostí alebo pri slávnostných príležitostiach.
Zasadnutia mestského zastupiteľstva zvolané v súlade s písm. c), d) a e) budú označené ďalej len ako mimoriadne zasadnutie mestského zastupiteľstva.

3.	Primátor mesta v pozvánke určí miesto, deň a hodinu konania zasadnutia mestského zastupiteľstva a navrhne jeho program.

4.	Návrh programu rokovania mestského zastupiteľstva sa oznamuje a zverejňuje na úradnej tabuli mesta a na internetovej stránke mesta aspoň tri kalendárne dni pred zasadnutím mestského zastupiteľstva, v prípade mimoriadneho zasadnutia aspoň 24 hodín pred jeho konaním.

Článok 4
Prvé zasadnutie mestského zastupiteľstva

1.	Prvé zasadnutie mestského zastupiteľstva zvolá a zabezpečí jeho prípravu primátor mesta zvolený v predchádzajúcom volebnom období tak, aby sa uskutočnilo do 30 dní od vykonania volieb do orgánov samosprávy obcí, pričom na zasadnutie pozve 
-	novozvoleného primátora mesta a všetkých poslancov zvolených do mestského zastupiteľstva a
-	predsedu mestskej volebnej komisie.

2.	Rokovanie prvého zasadnutia mestského zastupiteľstva je verejné. Otvorí a vedie ho do zloženia sľubu novozvoleného primátora mesta primátor mesta zvolený v predchádzajúcom volebnom období.

3.	Počas rokovania prvého zasadnutia mestského zastupiteľstva používa predsedajúci insígnie.

4.	Po otvorení rokovania prvého zasadnutia mestského zastupiteľstva predsedajúci určí zapisovateľa, dvoch overovateľov zápisnice, dvoch skrutátorov z radov zamestnancov mesta a oboznámi prítomných s návrhom programu. Následne predseda mestskej volebnej komisie informuje o výsledku volieb do mestského zastupiteľstva a volieb novozvoleného primátora mesta. 

5.	Po informácii o výsledkoch volieb do orgánov samosprávy predsedajúci vyzve jedného z poslancov na prečítanie sľubu. Sľub skladá ako prvý novozvolený primátor mesta podpisom pod text sľubu napísaný na osobitnom liste. Po zložení sľubu odovzdá primátor mesta zvolený v predchádzajúcom volebnom období novozvolenému primátorovi mesta insígnie a vedenie prvého zasadnutia mestského zastupiteľstva. Následne primátor mesta prečíta znenie sľubu poslanca. Poslanci skladajú sľub podpisom pod text sľubu, ktorý je napísaný na osobitnom liste a pod ktorým je uvedený zoznam poslancov v abecednom poradí. Odmietnutie sľubu, zloženie sľubu s výhradou alebo vzdanie sa mandátu znamená zánik mandátu poslanca a primátora mesta. Poslanec, ktorý sa nemôže zúčastniť na prvom zasadnutí mestského zastupiteľstva, skladá sľub na tom zasadnutí mestského zastupiteľstva, ktorého sa zúčastní prvýkrát.

6.	Po vykonaní sľubu poslancov novozvolený primátor mesta predloží návrh ďalšieho programu, návrh na voľbu návrhovej komisie, mandátovej komisie, návrh na zástupcu primátora mesta, návrh na zriadenie mestskej rady a voľbu jej členov, návrh na zriadenie komisií mestského zastupiteľstva a voľbu ich predsedov, prípadne ďalších členov komisií, návrh na zriadenie výborov v mestských častiach. Poslanci o predložených návrhoch rozhodnú verejným hlasovaním nadpolovičnou väčšinou hlasov prítomných poslancov.

Článok 5
Príprava zasadnutia mestského zastupiteľstva

1.	Ku každému bodu programu sa  pripravujú materiály a odborné podklady.

2.	Materiály a odborné podklady na zasadnutie mestského zastupiteľstva pripravujú jednotlivé organizačné útvary Mestského  úradu v Žiline (ďalej len „MsÚ“), hlavný kontrolór mesta, Mestská polícia Žilina a mestské organizácie (ďalej len „spracovateľ“).

3.	Každý materiál predkladaný mestskému zastupiteľstvu musí obsahovať 
-	obal s názvom materiálu, označením predkladateľa a spracovateľa, 
-	návrh uznesenia, ktoré sa odporúča mestskému zastupiteľstvu prijať,
-	dôvodovú správu, 
-	vlastný materiál spolu s prílohami, pričom sú všetky strany materiálu a príloh očíslované,
-	stanovisko mestskej rady, komisií mestského zastupiteľstva a výborov mestských častí, ak bol v týchto prerokovaný,
-	v prípade predkladania návrhu VZN je predkladateľ povinný predložiť aj vyhodnotenie pripomienkového konania k návrhu VZN v súlade s platnou právnou úpravou.

4.	Materiály a podklady sa predkladajú poslancom mestského zastupiteľstva vo vytlačenej forme, pričom spracovateľ zvolí úsporný spôsob tlače. V prípade, že vlastný materiál spolu s prílohami obsahuje viac ako 50 strán, spracovateľ predloží vlastný materiál a prílohy v elektronickej podobe na CD nosiči. Poslanec môže požiadať, aby mu bol materiál predložený vo vytlačenej forme.

5.	Spracovateľ materiálu zodpovedá za súlad materiálu s Ústavou Slovenskej republiky, zákonmi, ostatnými všeobecne záväznými normami, VZN, uzneseniami mestského zastupiteľstva a ďalšími normami mesta.

6.	Pozvánka a materiály na zasadnutie mestského zastupiteľstva sa doručia poslancom mestského zastupiteľstva najneskôr 6 kalendárnych dní pred uskutočnením zasadnutia do poslaneckých schránok, ktoré sú na tento účel zriadené v budove MsÚ na Námestí Obetí komunizmu 1. Ak poslanec požiada o zasielanie v elektronickej forme a nahlási emailovú adresu, pozvánka a materiály mu budú doručené i v elektronickej podobe. V prípade, ak ide o mimoriadne zasadnutie mestského zastupiteľstva musí byť pozvánka a materiály doručené poslancom najneskôr 24 hodín pred zasadnutím mestského zastupiteľstva. O uložení pozvánky a materiálov na riadne alebo mimoriadne zasadnutie mestského zastupiteľstva do poslaneckých schránok sú poslanci informovaní SMS správou.

7.	Pozvánka a materiály na zasadnutie mestského zastupiteľstva sa doručia i prednostovi mestského úradu, hlavnému kontrolórovi mesta, zástupcovi prednostu mestského úradu, vedúcej odboru organizačného a vnútornej správy MsÚ a hovorcovi mesta. Pozvánka na zasadnutie mestského zastupiteľstva sa doručí náčelníkovi mestskej polície a riaditeľom organizácií zriadených mestom.

8.	Pozvánka a materiály sa v úplnom znení zverejňujú na internetovej stránke mesta. Materiály, ktoré je mesto povinné zverejňovať podľa platnej právnej úpravy, sú zverejnené i na úradnej tabuli mesta. V prípade, že z kapacitných dôvodov nie je možné na úradnej tabuli zverejniť materiál v úplnom znení, jeho úplné znenie bude občanom sprístupnené v Klientskom centre v budove MsÚ.

Článok 6
Verejnosť zasadnutí mestského zastupiteľstva

1.	Zasadnutia mestského zastupiteľstva sú zásadne verejné.

2.	Na zasadnutie mestského zastupiteľstva sa osobitne pozývajú aj poslanci Národnej rady Slovenskej republiky, zástupcovia vybraných štátnych orgánov a inštitúcií a iné osoby, okruh, ktorých určí primátor mesta alebo Mestská rada v Žiline.
 
3.	Zástupcovia hromadných informačných prostriedkov alebo iné osoby, ktoré sú na zasadnutí prítomné, sa môžu  zdržiavať len na miestach pre nich vyhradených.
 
4.	Mestské zastupiteľstvo môže vyhlásiť rokovanie za neverejné,  ak sú predmetom zasadnutia  informácie alebo veci chránené podľa osobitných zákonov.

Článok 7
Vedenie zasadnutí mestského zastupiteľstva

1.	Zasadnutie mestského zastupiteľstva vedie primátor mesta, ktorý môže poveriť vedením počas jeho neprítomnosti zástupcu primátora, prípadne člena mestskej rady (ďalej len „predsedajúci“).

2.	Po otvorení zasadnutia mestského zastupiteľstva predsedajúci oznámi počet prítomných poslancov a  mená poslancov, ktorí požiadali o ospravedlnenie svojej neúčasti na zasadnutí, pričom zároveň oznámi, či je mestské zastupiteľstvo spôsobilé rokovať a uznášať sa. Mestské zastupiteľstvo je spôsobilé rokovať a uznášať sa, ak je prítomná nadpolovičná väčšina všetkých jeho poslancov. Poslanci ospravedlňujú svoju neúčasť na zasadnutí primátorovi mesta. 

3.	Predsedajúci určí  zapisovateľa, 2 overovateľov zápisnice, 2 skrutátorov z radov zamestnancov mesta, predloží návrh programu zasadnutia a navrhne členov návrhovej komisie. Návrhová komisia má 5 členov, pričom členovia sú povinní určiť si dohodou predsedu návrhovej komisie. Ak nedôjde k dohode, určí sa predseda žrebom. Žrebovanie riadi najstarší člen návrhovej komisie.

4.	Ak do jednej hodiny po oznámenom začiatku zasadnutia nie je prítomná nadpolovičná väčšina všetkých poslancov, alebo ak mestské zastupiteľstvo počas zasadnutia prestane byť spôsobilé rokovať a uznášať sa, predsedajúci ukončí zasadnutie mestského zastupiteľstva. Primátor mesta do 14 dní zvolá nové zasadnutie mestského zastupiteľstva na prerokovanie celého, príp. zostávajúceho programu. 

Článok 8
Program zasadnutí mestského zastupiteľstva

1.	Mestské zastupiteľstvo na začiatku každého zasadnutia prerokuje návrh programu zasadnutia a o jeho schválení rozhodne hlasovaním. 

2.	Mestské zastupiteľstvo môže na návrh primátora mesta alebo poslanca  navrhnutý program doplniť alebo zmeniť. 

3.	Obligatórne náležitosti programu riadneho zasadnutia mestského zastupiteľstva sú:
-	otvorenie, schválenie programu, voľba návrhovej komisie
-	kontrolná správa o plnení uznesení mestského zastupiteľstva
-	interpelácie
-	všeobecná rozprava – za všeobecnú rozpravu sa považuje rozprava k tomu, čo nebolo prerokovávané v iných bodoch programu, za všeobecnú rozpravu sa nepovažuje diskusia k jednotlivým bodom programu
-	záver

Článok 9
Priebeh rokovania mestského zastupiteľstva

1.	Pri prerokovávaní materiálov zaradených do programu ako prvý vystúpi predkladateľ. Predkladať materiály na zasadnutí mestského zastupiteľstva môže primátor mesta, poslanec, hlavný kontrolór mesta, prednosta mestského úradu, náčelník mestskej polície a riaditelia mestských organizácií. Predsedajúci môže umožniť uvedenie materiálu spracovateľovi materiálu, ak spracovateľ nie je zároveň predkladateľom.

2.	Po vystúpení predkladateľa predsedajúci otvorí diskusiu k prerokovávanému materiálu.

3.	Do diskusie k prerokovávanému materiálu sa poslanci prihlasujú pomocou hlasovacieho zariadenia.

4.	Predsedajúci udeľuje slovo poslancom v takom poradí, v akom sa prihlásili. 
5.	Ak poslanec pri udelení slova nie je prítomný v rokovacej sále, stráca poradie a bude zaradený ako posledný prihlásený, ak sa do jeho návratu diskusia k danému bodu neskončila.

6.	Ak na rokovaní požiada o slovo poslanec Národnej rady Slovenskej republiky, zástupca vlády, štátneho orgánu predsedajúci mu udelí slovo.

7.	Poslanec môže v diskusii vystúpiť alebo podať k prerokovávanej veci pozmeňujúce, prípadne doplňujúce návrhy iba raz. V prípade, že chce poslanec vystúpiť druhýkrát, o jeho vystúpení rozhodnú poslanci hlasovaním. Pozmeňujúce a doplňujúce návrhy poslanci predkladajú návrhovej komisii v písomnej podobe, v opačnom prípade nedá predsedajúci o tomto návrhu hlasovať.

8.	Poslanec sa môže prihlásiť o slovo s faktickou poznámkou, ktorou reaguje na predchádzajúce vystúpenie poslanca s diskusným príspevkom. Slovo udeľuje predsedajúci v poradí, v akom sa poslanci prihlásili. Faktická poznámka môže trvať maximálne 1 minútu.

9.	Poslanec môže svoj pozmeňujúci alebo doplňujúci návrh vziať späť dovtedy, kým mestské zastupiteľstvo nepristúpi k hlasovaniu o ňom.

10.	Ak sa diskutujúci odchyľuje od prerokovávanej veci, predsedajúci ho vyzve, aby hovoril k veci. Ak ani po opakovanej výzve nebude hovoriť k veci, odoberie mu slovo.

11.	Pred prijatím rozhodnutia vo veci môže mestské zastupiteľstvo požiadať o odborné stanovisko prednostu mestského úradu, hlavného kontrolóra mesta, alebo komisie mestského zastupiteľstva. 

12.	Ak požiada o slovo hlavný kontrolór mesta alebo prednosta mestského úradu, ktorí sa zúčastňujú zasadnutia mestského zastupiteľstva s hlasom poradným, predsedajúci im musí udeliť slovo.

13.	V prípade, že požiada o možnosť vystúpiť na zasadnutí mestského zastupiteľstva občan, predseda petičného výboru, prípadne inej iniciatívy, o ich vystúpení rozhodne predsedajúci. Predsedajúci môže umožniť vystúpenie občanovi, predsedovi petičného výboru, prípadne inej iniciatívy resp. iného stanoveného zástupcu v časti všeobecná rozprava v prípade, že 
a)	tento účastník informoval o záujme vystúpiť na zasadnutí mestského zastupiteľstva primátora mesta najneskôr do ukončenia prezentácie pred zasadnutím a 

b)	tento účastník využil všetky možnosti riešenia jeho problému inými spôsobmi, ktoré neboli účinné.

14.	Ak v diskusii vystúpili všetci prihlásení, predsedajúci diskusiu ukončí. Návrh na ukončenie diskusie môže dať poslanec mestského zastupiteľstva, ktorý v diskusii k danému bodu programu ešte nevystúpil. O tomto návrhu sa hlasuje bez diskusie.

15.	Na vyriešenie otázok, ktoré sa v priebehu rokovania vyskytnú a je potrebné ich konzultovať v poslaneckom klube, vyhlási na návrh predsedu poslaneckého klubu predsedajúci 10 minútovú prestávku (bez prerušenia zasadnutia).
16.	Predsedajúci môže vyhlásiť prestávku (bez prerušenia zasadnutia) kedykoľvek aj z vlastnej iniciatívy, bez návrhu poslaneckého klubu.

Článok 10
Hlasovanie na zasadnutiach mestského zastupiteľstva

1.	Mestské zastupiteľstvo rozhoduje o každom návrhu hlasovaním. Za návrh sa v prípade rozhodovania o nakladaní s nehnuteľným majetkom mesta považuje každý jednotlivý predaj, resp. dlhodobý prenájom a iná dispozícia v zmysle Zásad o nakladaní a hospodárení s majetkom mesta podliehajúca schváleniu mestským zastupiteľstvom.

2.	Jednotlivé hlasovanie nemožno prerušiť. Počas neho predsedajúci nemôže nikomu udeliť slovo. 

3.	Ak boli k návrhu podané pozmeňujúce alebo doplňujúce návrhy, hlasuje sa najskôr o nich, a to v poradí, v akom boli podané, a to od posledného návrhu. Po hlasovaní o pozmeňujúcich a doplňujúcich návrhoch sa hlasuje o návrhu ako o celku. V prípade, že nebude prijatý žiaden pozmeňujúci návrh, dá predsedajúci hlasovať o pôvodnom návrhu.

4.	Na prijatie uznesenia mestského zastupiteľstva a schválenie zmeny v texte predkladaného materiálu je potrebný súhlas nadpolovičnej väčšiny prítomných poslancov, s výnimkou schvaľovania normatívno-právnych a organizačných predpisov mesta a ich doplnkov uvedených v ods. 5 písm. a) tohto článku na schválenie ktorých (vrátane schválenia zmeny v texte predloženého materiálu) je potrebný súhlas trojpätinovej väčšiny prítomných poslancov.

5.	Mestské zastupiteľstvo schvaľuje normatívno-právne a organizačné predpisy mesta a ich doplnky
a)	trojpätinovou väčšinou prítomných poslancov:
-	Štatút mesta Žilina
-	Rokovací poriadok Mestského zastupiteľstva v Žiline
-	VZN
b)	nadpolovičnou väčšinou prítomných poslancov:
-	Organizačný poriadok Mestského úradu v Žiline
-	Poriadok odmeňovania zamestnancov mesta
-	iné normatívno-právne a organizačné predpisy mesta vyššie neuvedené.

6.	Hlasovanie je verejné alebo tajné. Tajne sa hlasuje v prípade, že sa na tom uznesie mestské zastupiteľstvo.

7.	Verejne sa hlasuje spravidla použitím hlasovacieho zariadenia. V prípade poruchy hlasovacieho zariadenia sa hlasuje zdvihnutím ruky a sčítavanie hlasov zabezpečujú určení skrutátori.

8.	Tajné hlasovanie riadi a na jeho priebeh dozerá komisia zvolená vopred mestským zastupiteľstvom. Komisia vydá poslancom pri vstupe do priestoru určeného na tajné hlasovanie hlasovacie lístky a následne spočítava hlasy a vyhotovuje zápisnicu o výsledku tajného hlasovania.
9.	Predseda komisie oznámi počet vydaných hlasovacích lístkov, počet poslancov, ktorí hlasovali za navrhnutého kandidáta alebo za návrh, počet poslancov, ktorí hlasovali proti navrhnutému kandidátovi alebo návrhu, počet poslancov, ktorí sa zdržali hlasovania, počet poslancov, ktorí neodovzdali hlasovacie lístky a počet neplatných hlasov. Predsedajúci následne vyhlási výsledky tajného hlasovania. O výsledku tajného hlasovania sa už ďalej nehlasuje.

10.	Informácie z hlasovacieho zariadenia o výsledku verejného hlasovania a zápisnica o výsledku tajného hlasovania sú súčasťou zápisnice zo zasadnutia mestského zastupiteľstva.

11.	Hlasovanie v osobitných prípadoch upravuje príloha tohto rokovacieho poriadku.

Článok 11
Zápisnice a uznesenia zo zasadnutí mestského zastupiteľstva

1.	Z každého zasadnutia mestského zastupiteľstva sa vyhotovuje zápisnica a uznesenia.

2.	V zápisnici sa uvedie, kto viedol zasadnutie, koľko poslancov bolo prítomných, ktorí poslanci ospravedlnili svoju neúčasť na zasadnutí, mená overovateľov, mená skrutátorov, členov návrhovej komisie, predsedu návrhovej komisie, program zasadnutia s doplnkami, diskusiu k jednotlivým prerokovávaným bodom programu a výsledok hlasovania.

3.	Návrhová komisia po ukončení zasadnutia odovzdá všetky pozmeňujúce a doplňujúce návrhy poslancov, ako i návrhy uznesení, ktoré neboli súčasťou prerokovávaných materiálov, zapisovateľovi. Predseda návrhovej komisie odsúhlasí návrh uznesenia a VZN predkladaný primátorovi mesta na podpis. 

4.	VZN a uznesenia mestského zastupiteľstva podpisuje primátor mesta najneskôr do 10 dní od ich schválenia mestským zastupiteľstvom.

5.	Zápisnica zo zasadnutia sa vyhotovuje do 10 dní a podpisuje ju primátor mesta, prednosta mestského úradu a overovatelia.

6.	Originál zápisnice je záznamom o zasadnutí mestského zastupiteľstva a odovzdáva sa spolu s uzneseniami na archivovanie. Súčasťou zápisnice sú úplné texty predkladaných materiálov, schválených uznesení, prezenčná listina o účasti poslancov na zasadnutí mestského zastupiteľstva a výsledky hlasovania.

7.	Uznesenia mestského zastupiteľstva a nariadenia sa zverejňujú na úradnej tabuli mesta a na internetovej stránke mesta. Zverejňovanie ostatných výstupov zo zasadnutia mestského zastupiteľstva upravuje osobitný predpis.

8.	Uznesenia mestského zastupiteľstva sa doručia poslancom elektronickou poštou. V prípade, že poslanec nedisponuje elektronickou schránkou, uznesenie mu bude doručené do poslaneckej schránky na MsÚ vo vytlačenej forme.
Článok 12
Interpelácie a vysvetlenia

1.	Interpeláciou je otázka, ktorá sa vzťahuje na uplatňovanie a vykonávanie zákonov, VZN a interných noriem mesta.

2.	Poslanec môže interpelovať primátora mesta a členov mestskej rady vo veciach, týkajúcich sa výkonu ich práce. 

3.	Poslanec je oprávnený požadovať od riaditeľov právnických osôb založených alebo zriadených mestom, prednostu mestského úradu a náčelníka mestskej polície vysvetlenia vo veciach týkajúcich sa ich činnosti.

4.	Interpelácia a požadované vysvetlenie sa podáva písomne predsedajúcemu. Poslanec môže predniesť interpeláciu aj ústne v rámci bodu programu zasadnutia určeného na interpelácie. Písomné znenie interpelácie poslanec doručí zapisovateľke. O obsahu interpelácie predkladanej v písomnej podobe, informuje stručne mestské zastupiteľstvo jej predkladateľ.

5.	Interpelovaný a subjekt požiadaný o vysvetlenie je povinný odpovedať  poslancovi bezodkladne najneskôr však do najbližšieho riadneho zasadnutia mestského zastupiteľstva. Odpoveď na interpeláciu sa zasiela v rovnakej forme, v akej sa interpelujúcemu zasiela pozvánka a materiály na zasadnutie mestského zastupiteľstva.

ČASŤ TRETIA
SPOLOČNÉ A ZÁVEREČNÉ USTANOVENIA

Článok 13
Kontrola plnenia uznesení

1.	Kontrolu plnenia uznesení zabezpečuje hlavný kontrolór mesta.

2.	O výsledku kontroly hlavný kontrolór mesta informuje mestské zastupiteľstvo na každom riadnom zasadnutí mestského zastupiteľstva predložením správy o plnení uznesení mestského zastupiteľstva. 

3.	Mestské zastupiteľstvo predložené výsledky kontroly plnenia uznesení berie na vedomie.

Článok 14
Výpisy z uznesení

1.	Výpisy z uznesení vyhotovuje a za ich správnosť zodpovedá poverený zamestnanec Mesta Žilina s miestom výkonu práce MsÚ.

2.	Výpis z uznesenia obsahuje len jedno uznesenie.

3.	Výpisy z uznesenia spravidla primátor mesta nepodpisuje, pričom sa však podpis primátora mesta uvádza spolu so skratkou v.r.

4.	Výpis z uznesenia sa opatrí pečiatkou mesta Žilina. Na použitie pečiatky sa primerane použije osobitný interný predpis.

5.	Za vyhotovenie výpisu z uznesenia vyberá Mesto Žilina správny poplatok. 

Článok 15
Záverečné ustanovenia

1.	O otázkach týkajúcich sa prípravy a priebehu zasadnutia mestského zastupiteľstva, ktoré rokovací poriadok neupravuje, rozhodne mestské zastupiteľstvo.

2.	Rokovací poriadok Mestského zastupiteľstva v Žiline bol schválený Mestským zastupiteľstvom v Žiline dňa 26.01.2009  uznesením č. ...../2009.

3.	Rokovací poriadok Mestského zastupiteľstva v Žiline nadobúda účinnosť dňom schválenia.

4.	Dňom nadobudnutia účinnosti tohto Rokovacieho poriadku sa ruší Rokovací poriadok  Mestského zastupiteľstva v Žiline zo dňa 12.12.1994  vrátane zmien a doplnkov.

V Žiline 29.12.2008
Ivan Harman
primátor mesta

Príloha k Rokovaciemu poriadku Mestského zastupiteľstva v Žiline

Osobitné spôsoby hlasovania podľa zákona o obecnom zriadení

1. Pozastavenie výkonu uznesenia mestského zastupiteľstva primátorom mesta
pozastavené uznesenie môže potvrdiť mestské zastupiteľstvo trojpätinovou väčšinou hlasov všetkých poslancov mestského zastupiteľstva (§ 13 ods. 8 zákona č. 369/1990 Zb. o obecnom zriadení v znení neskorších predpisov).
2. Odvolanie primátora
nadpolovičná väčšina hlasov všetkých poslancov mestského zastupiteľstva (§ 13a ods. 4 zákona č. 369/1990 Zb. o obecnom zriadení v znení neskorších predpisov)
3. Spolupráca obcí
a)	zmluva uzavretá na uskutočnenie konkrétnej úlohy alebo činnosti – nadpolovičná väčšina hlasov všetkých poslancov obecného (mestského) zastupiteľstva každej obce (mesta), ktoré sú účastníkom zmluvy (§ 20a ods. 4 zákona č. 369/1990 Zb. o obecnom zriadení v znení neskorších predpisov)

b)	zmluva o zriadení združenia obcí – nadpolovičná väčšina hlasov všetkých poslancov obecného   (mestského)   zastupiteľstva každej obce  (mesta), ktoré sú  účastníkom zmluvy (§ 20b ods. 5 zákona č. 369/1990 Zb. o obecnom zriadení v znení neskorších predpisov)